
Усама ибн Мункиз био је арапски племић, витез, дипломата и мемоариста, чији се живот скоро подудара са трајањем Првог Јерусалимског краљевства, те је од свих својих сународника најбоље познавао Франке. Усамина Књига поуке је прворазредно дело арапске литературе, али има и важан значај за истраживање друштвене и правне историје Латинског Јерусалимског краљевства 12. века. Предмет истраживања у овом раду је анегдота о прељуби код Франака коју нам је Усама оставио у аманет у својој Књизи поуке и преиспитивање досадашњег схватања да је она представљала само израз пишчевог исмевања франачких обичаја и њиховог моралног кодекса. У том циљу, најпре се указује на књижевну природу Књиге поуке, циљеве са којима је писана и на дилему да ли је причу о прељуби Усама правилно разумео. Применом правноисторијског метода и упоређивањем садржине ове приче са релевантним правном нормама о прељуби у Латинском Јерусалимском краљевству, закључује се да је овај Усамин извештај могао одговарати истини.

УВОД: УСАМА ИБН МУНКИЗ И КЊИГА ПОУКЕ
Усама ибн Мункиз био је арапски племић, витез, дипломата, песник и мемоариста. Живот Усаме ибн Мункиза скоро да се временски сасвим подудара са трајањем Првог Јерусалимског краљевства, које је започело освајањем Јерусалима од стране крсташа 1099. године, а окончало се падом Светог града у руке Саладина 1187. године. Усама се, као припадник арапског племићког рода Мункизида (Бену Мункиз) родио 1095. године у северозападној Сирији, у Шејзару, граду чије је утврђење припадало његовој породици,
 а преминуо је 1188. године, проводећи последње дане свог живота у Дамаску, при Саладиновом двору.
 Током целог свог живота био је активни учесник политичких, дипломатских и војних збивања на Блиском Истоку, обележених константним сукобима и привременим савезништвима како између хришћана и муслимана, тако и међу самим муслиманима - сунитима и шиитима (Танасковић, 2008, p. VII; Irwin, 1998). 

Из тог разлога, Усамине успомене преточене у Књигу поуке имају јединствен значај сведочења учесника у многобројним догађајима који расветљавају друштвене околности овог бурног времена. Ипак, њих треба тумачити имајући на уму природу Усаминог дела, које није стварано уз коришћење научне методологије, а није ни хронолошки конципирано. Њега је Усама диктирао у дубокој старости, по сећању и спрам својих асоцијација, без претходног плана приповедања. То се највероватније десило након 1174. године на Саладиновом двору у Дамаску и посвећено је самом Саладину (Танасковић, 2008, pp. XV, XXV, XXXV, XLIX).
 Али, Усама је у младости добио одлично образовање од стране врсних приватних наставника. Изучавао је Куран, калиграфију, реторику, граматику и посебно поезију, чије му је изучавање највероватније помогло да развије способност одличног памћења и да и у старости влада детаљима из сопствене прошлости које је пренео у Књигу поуке (Танасковић, 2008, pp. XXX, LII; Derenbourg, 1889, pp. 50-53).

Иако Усама није био историчар, његова Књига поуке је прворазредни историјски извор за свестраније сагледавање франачког присуства на Блиском Истоку током скоро целог 12. века. Истина, он у овом делу не сведочи толико о политичкој историји, колико о свакодневном животу и додиру са људима различитих вероисповести, народности и култура, али управо у томе и јесте вредност Књиге поуке (Hitti, 1987, pp. 12, 14; Smarandache, 2017, pp. 60-61). Усама је одрастао у непосредној близини Кнежевине Антиохије, а током дипломатске каријере је одржавао контакте са Франкима, укључујући и темпларе, боравећи у Хаифи, Акри, Аскалону, Јерусалиму и Наблусу. Његова путовања по франачкој Палестини започета су 1138. године, а нарочито су била интензивна између 1140. и 1143. године. Истини за вољу, Усама не наводи природу дипломатске мисије коју је обављао, нити истиче детаље разговора са Франкима, али је стекао могућност да боље упозна њихову културу, размишљање, навике и стил живота (Танасковић, 2008, pp. XXXI-XXXII; Derenbourg, 1889, pp. 173, 182, 473; Irwin, 1998; Smarandache, 2017, p. 59).
 Зато се сматра да је Усама био један од Арапа који је најбоље познавао Франке (Hadad, 2014; Smarandache, 2017, pp. 47, 60). Aрапски витез и песник је у својој Књизи поуке са високим степеном тачности, указујући на аутентичне личности, места и догађаје, описао и поједине франачке правне институте који су примењивани у Јерусалимском краљевству, попут судског двобоја, Божјег суда утапањем у воду или функционисања Високог суда. Зато се, упркос могућим претеривањима, Књига поуке може сматрати поузданим извором за изучавање макар неких аспеката правне историје Латинског Јерусалимског краљевства (Bishop, 2013, pp. 64-65). 
Књига поуке је прворазредни литерарни извор за изучавање правне историје Првог Јерусалимског краљевства из још једног разлога. Изузев Књиге за краља (Livre au roi), сви правни третеи, захваљујући којима су сачувана правна правила Латинског Јерусалимског краљевства (Livre de Philippe de Navarre, Livre de Jean d’Ibelin, Livre de Jacques d’Ibelin, Livre de Geoffroy Le Tort, La Clef des Assises de la Haute Cour du Royaume de Jérusalem et de Chypre, Livre des Lignages d’Outre-mer, Les Assises de la Cour de Bourgeois Le Livre du Plédéant et Le Livre du Plaidoyer), а који сви заједно чине асизе које је примењивао Високи суд, настали су у 13. веку на старофранцуском језику. Знаменити правници Латинског Јерусалимског краљевства покушали су кроз ове третее да реконструишу право Латинског Јерусалимског краљевства, а све на основу до тада сачуваних усмених предања, обичаја и евентуално доступних докумената. Дакле, осим канона са Концила у Наблусу, законодавство Латинског Јерусалимског краљевства које је стварано и примењивано у 12. није непосредно сачувано. То се, углавном, објашњава легендом према којој су Писма са Светог гроба (Letres dou Sepulcre), као сума крсташких законских прописа Првог Јерусалимског краљевства, заувек изгубљени када је Саладин освојио Јерусалим 1187. године (Станковић, 2020, pp. 31-47, 57-87). С тим у вези, описи франачких правних института које даје Усама су од непроцењивог значаја, упркос томе што им се у науци често приговара да у доброј мери нису представљали ништа друго до његове шале на рачун франачке неотесаности и њему неприхватљивих моралних назора. Ипак, продубљена анализа показује да између извештаја арапског племића и садржине сачуваног законодавства Латинског Јерусалимског краљевства. Зато се Усамина Књига поуке у делу у коме говори о појединим аспектима франачког права, мора узети са највећом пажњом (Bishop, 2013, pp. 53-55). 

Предмет анализе у овом раду је један случај прељубе код Франака, који је Усама у Књизи поуке сачувао од заборава. Тај догађај ће у овом раду бити озбиљније анализиран у контексту истраживања да ли је одговарао истини, тј. законском санкционисању прељубе у Латинском Јерусалимском краљевству, или се ипак радило само о порузи арапског витеза на рачун крсташа. Усама ибн Мункиз је наведени догађај описао на следећи начин:   

„Ево још нечега што сам лично видео. Када сам одлазио у Наблус, одседао сам у кући човека по имену Муиз, чији дом беше коначиште за муслимане. Та је кућа имала прозоре који су гледали на улицу, а преко пута ње, с друге стране улице, била је зграда неког Франка који се бавио продајом вина за трговце. Он би сипао вино у флашу и ишао около оглашавајући га: „Тај и тај трговац је баш отворио буре овог вина. Ко жели да га купи, наћи ће га на том и том месту!“ Награда за његово оглашавање било је вино што се налазило у оној боци. Тај Франак се једном врати кући и затече неког човека са својом женом у кревету, па га упита: „Шта те довело до моје жене?“ „Био сам уморан, па сам ушао да се одморим“, одговори незнанац. „Како то да си ушао у мој кревет?“ поново га упита домаћин, на шта доби одговор: „Нашао сам размештен кревет, па сам легао да спавам.“ „Али моја жена спава с тобом!“ узвикну домаћин. „Кревет је њен. Зар сам могао да је спречим да се користи сопственим креветом“, зачуди се нежељени гост. „Вере ми моје, ако поново нешто слично урадиш, нас двојица ћемо се посвађати“, закључи читаву расправу домаћин. Ето, то је био једини израз његовог незадовољства и крајњи степен његове љубоморе!“, закључује Усама (Танасковић, 2008, р. 158).


Да би се одговорило на предмет истраживања, у раду ће се испитати две хипотезе. Према првој, Усаминим сведочанствима у Књизи поуке може се веровати и у начелу и у појединостима, док ће у контексту провере друге хипотезе бити доказивано да се чињенично стање догађаја који је Усама описао може подвести под одговарајуће правне норме којима је у Латинском Јерусалимском краљевству била регулисана прељуба.  
ДА ЛИ ЈЕ УСАМА У КЊИЗИ ПОУКЕ СВЕДОЧИО ИСТИНУ?
У целини говорећи, сведочанствима која садржи Књига поуке Усаме ибн Мункиза мора се поклонити вера. Разлог за то није само у томе што се ово дело данас сврстава у класична дела арапске литературе, већ и стога што је Усама „испричао необичне, и пре свега и изнад свега, обичне, свакодневне догађаје у којима је лично учествовао, којима је лично присуствовао или о којима су му причали поверења достојни саговорници, преносећи сопствена искуства или пак, оно што им је негде неко, опет поверења вредан, веродостојно саопштио“ (Танасковић, 2008, р. XLIX). По мишљењу Танасковића (2008, pp. XLIV-XLV, XLVIII, LX), независно од тога да ли ће се Књига поуке жанровски определити као аутобиографија или као дело мемоарског карактера, начин на који је писана, у првом лицу, пре свега је имао за циљ да свог аутора постави у улогу „јемца за истинитост пренетих података, који су колективно добро заједнице“. Не ради се о „истицању сопственог доприноса догађајима“, него о „посведочењу, на примеру властите судбине, од Бога одређеног тока збивања, што је средишња идеја и Усамине Књиге поуке“.
 Није искључено да је ове поуке, проистекле из Алахових чуда и његове воље, Усама превасходно оставио у аманет својим потомцима (Irwin 1998; Rashid, p. 6; Smarandache, 2017, pp. 57, 60).

Не спорећи наведену аргументацију, Усамина Књига поуке би се могла сагледати и кроз призму њене сличности са делима тзв. адаба (adab). Овај књижевни жанр, коме Књига поуке такође инклинира, иако у значајној мери заснован на фактима, ипак нема за првенствени циљ нарацију засновану на историјским чињеницама. Адаб често има форму саветодавних писама, анегдота, парабола и поезије, баш као што су у Књизи поуке садржане многе анегдоте засноване на примерима из живота људи које је Усама лично познавао и о којима је слушао. Како је задатак онога ко примењује adab да указује на префињене манире и елоквенцију, могуће је да је арапски витез, користећи се о франачкој неотесаности и одсуству њихових моралних принципа, и догађај који је предмет анализе у овом раду искористио као пример непожељног понашања (Bishop, 2013, p. 55; Rashid, p. 9; Smarandache, 2017, pp. 57-58). С тим у вези, у науци се понекада указује да су анегдоте у којима је Усама исмевао непостојање осећаја љубоморе код Франака „превише духовите да би се могле узети за стварне историјске догађаје“, па да их треба узети са резервом (Rashid, pp. 2, 9).
Имајући ово на уму, могла би се поставити хипотеза да је Усамино дело у начелу аутентично и истинито, али да је поводом неких догађаја необјективно и писано са циљем остварења свог ултимативног циља – остављања поуке муслиманима о могућим последицама трајнијег опстајања франачких моралних и културних образаца на Оријенту. С тим у вези, тврди се и да је Усамина анегдота о прељуби уствари била у то време широко распрострањена шала, коју је он негде од некога чуо и пренео. Ако би се то прихватило као тачно, пре ће бити да је поверење које је Усама поклонио овој причи последица његовог конзервативног културног обрасца, предрасуда које је створио о Франкима или рефлексија доминантног става његових сународника о моралу Франака, него што је резултат његовог измишљања (Hitti, 1987, p. 16). У супротном, испоставило би се да је аутору било од великог значаја да баш на овом примеру укаже на франачку моралну изопаченост, те да је Усама баш приповедајући о франачкој прељуби одустао од инсистирања на поузданости свог казивања, које је поткрепљивао навођењем како непосредних, тако и посредних извора за догађаје о којима је приповедао, ако већ у њима није лично учествовао (Танасковић, 2008, р. LIV).
У арапским изворима оног времена је однос Франака према женама и иначе описиван као „неодговоран у чувању врлине њихове женствености, што је указивало на њихов суштински варваризам“. У том контексту Nicholson тумачи и епизоде у којима Усама ибн Мункиз приповедао о понашању Франака према хришћанкама, а којима супротстављао храброст и достојанственост муслиманки (Nicholson, 2008, p. 15). Слично Усами, и неки други арапски хроничари, попут Ибн ал Атира, Имад ал Дина и Баха ал Дина, извештавали су поприлично произвољно, ако не и сасвим неистинито, о учешћу хришћанки на бојном пољу у Светој земљи. Тиме је, нпр. Имад ал Дин, желео да „подвуче страну културу европских хришћана и да представљају претњу муслиманској нормалности, која је подразумевала да је женска сфера била ограничена на дом“ (Nicholson, 2008, pp. 13-16).
 Истина је, ако је веровати западним изворима, била сасвим другачија у погледу учешћа хришћанки на бојном пољу. Сматрало се да жене своју примарну функцију треба да остварују у рађању и одгајању деце, па су крсташке вође ограничавале женско присуство у војсци, осим у изузетним околностима (Nicholson, 2008, pр. 19-20, 25; Schein, 2002; Maier, 2004, pp. 61-82; Porges, 1946, p. 14).
 Ипак, Усама је био згрожен сексуалним моралом Франака, њиховим одсуством „срамоте и љубоморе“ са којим су третирали своје жене, што је по његовом мишљењу представљало крунски доказ франачке некултуре, коју је он уочавао и у другим областима људског живота – од медицине до права. Све то је имало за циљ да хомогенизује исламску заједницу и учини је отпорном асимилацији (Танасковић, 2008, pp. LII-LIII; Cobb, 2005, pp. 82-83; Hadad, 2014).

Имајући све ово у виду, могла би бити јаснија Усамина спремност да супротно истини презентује однос Франака према прељуби. Требало је показати другачије културне норме и обрасце понашања којима су западњаци били склони и представити Франке као људе на ниском цивилизацијском нивоу, од којих прети и физичку и као морална опасност по Арапе. Али, да ли би такав приступ био у складу са Усаминим племићким пореклом, васпитањем, етичким кодексом и генералним начином приповедања у Књизи поуке? Није ли он и на другим местима у свом делу изражавао чуђење над франачким моралним нормама и њиховом карактерном исквареношћу, да би и поводом описа прељубе морао да посегне и за неистинама? 
Наиме, Усама ибн Мункиз у одељку Књиге поуке („Франки не знају за љубомору“), а у оквиру поглавља „Особине и нарав Франака“, наводи још неколико случајева који су га навели на саблазан. „Код њих нема ни трага од поноса и љубоморе. Дешава се да један од њих иде са својом женом и да сретне другога, који без устезања узима жену за руку и одводи је разговарајући с њом, док муж стоји по страни и чека да жена заврши разговор. Ако се прича одужи, он је оставља са сабеседником и одлази својим путем (Танасковић, 2008, р. 157).“

Усама се не зауставља ни на овом догађају. „Ево, још једног сличног примера. Код нас беше хамамџија по имену Салим, родом из ал-Мааре, који је послуживао у купатилу мога оца – нека му се Алах смилује! Он једном приликом исприча ово: „Отворио сам био у ал-Маари хамам да од њега живим. Једном ми дође неки франачки витез, а ваља знати да они не трпе кад је неко у хамаму опасан пешкиром. Стога тај витез испружи руку, стргну ми пешкир с бедара и баци га у страну. Затим ме погледа, а ја сам баш нешто раније био обријао стидне длаке, па викну: 'Салиме!' Ја му приђох, а он ми пређе руком преко стидника и рече: 'Салиме, ово је дивно! Заклињем те истином твоје вере, учини мени то исто.' Он затим леже на леђа, а длака на оном месту беше му баш као и брада. Ја му је обријах, а он пређе руком преко сопствене коже и осети да је глатка, па ми рече: 'Салиме, вере ти твоје, уради то исто и дами' (дама на њиховом језику значи госпођа), мислећи на своју жену. Затим нареди слузи: 'Реци дами да дође!' Слуга оде, врати се с њом и уведе је унутра. Жена такође леже наузнак, а Франак ми рече: 'Уради јој исто што си и мени!' Ја јој обријах сву ону длаку, док је њен муж седео и посматрао ме. Затим ми захвали и плати ми за моју услугу.“ Погледајте ви сада ову велику противречност: код Франака нема ни љубоморе ни поноса, а одликују се безмерном храброшћу, премда се храброст, као што је познато, баш рађа из поноса и самољубља, које по сваку цену жели да избегне лош глас (Танасковић, 2008, рр. 158-159).“

Најзад, Усама читав низ догађаја закључује и следећим примером: „Раније реченом близак је и следећи догађај. Посетио сам некоћ хамам у граду Тиру и сео у одвојену купаоницу. Један од мојих слугу ми тада рече: „Са нама је у хамаму и нека жена.“ По изласку из купатила седох на клупу, а кад тамо, ето ти оне жене што је била у хамаму. Она такође беше изашла и стајаше, преко пута мене, већ у оделу, обучена, са својим оцем. Нисам, међутим, био сигуран да ли је стварно у питању жена, па рекох једном свом пријатељу: „Алаха ти, види да ли је оно заиста жена.“ Мислио сам, наиме, да се распита о њој, али он, ни пет ни шест, оде, на моје очи јој задиже крај хаљине и стаде је загледати. Уто се њен отац окрете према мени и рече: „То је моја ћерка. Мајка јој је умрла, па нема ко да јој опере главу. Због тога сам је повео са собом у хамам и опрао јој главу.““ „Добро си урадио“, рекох му ја, „Бог ће те за то наградити!“
 (Танасковић, 2008, р. 159)
Могући мотиви због којих би Усама евентуално неистинито пренео анегдоту о прељуби јесте да је потенцирајући овај пример, он превасходно желео да остави упечатљиву слику о франачком друштву, а не о њиховом праву. Ово посебно у контексту других наведених прича о франачком поимању морала и описа неких њихових правних института, посебно судског двобоја и ордалија потапањем у воду. Да је баш поводом ових правних установа преовладао Усамин покушај да их смести у шири контекст од правног доказује чињеница да он у својим описима није водио рачуна о свим детаљима спровођења ових ирационалних доказних средстава (Bishop, 2013, p. 63). 
Ипак, иако ненаклоњен Франкима, не може се рећи да је Усама ибн Мункиз према њима био једностран када их је описивао. Oштрица критике арапског песника je много више била усмерена ка франачком понашању и њиховом поимању морала, него ка њиховој хришћанској вери, коју Усама није излагао порузи (Smarandache, 2017, p. 58). Штавише, он је истицао своје пријатељство са темпларима, навео догађај када му је један Франак пружио заштиту од својих сународника и уопште, изричито је правио разлику између западњака који су били етаблирани у Светој земљи, стекли одређене манире и преузели навике Арапа, од оних који нису дуго боравили на Блиском Истоку и који нису овладали нормама понашања које би он оценио као цивилизоване (Hitti, 1987, pp. 161-170). Оваква нијансирања и балансиранији однос према Франкима него што би изгледало на први поглед, аргумент су више да се Књига поуке прихвати као релевантан историјскоправни извор (Cobb, 2015, p. 105). 
Друго могуће објашњење да је Усамина анегдота о прељуби неистинита је да је он овај догађај, чији опис почиње напоменом да га је лично видео, ипак погрешно разумео. Сâм Усама није навео на који начин је комуницирао са Франкима, посебно не са новопридошлицама са Запада (Rashid, p. 2). Отуда мишљење да изузев можда неколико најосновнијих речи, Усама није познавао језик крсташа, као што је мањи број њих говорио арапским језиком којим се он служио (Haddad, 2014; Танасковић, 2008, p. LIV; Derenbourg, 1889, pp. 50, 468; Hitti, 1987, p. 19). 
Али, којим су језиком говорили Франки у Светој земљи? Полазећи од њиховог различитог порекла, поједини аутори су констатовали, да је у дужем временском периоду по окончању Првог крсташког рата, на Латинском Истоку настала „lingua franca“, мешавина дијалеката народних говора Француза, Каталонаца, Италијана, Нормана и Провансалаца, касније поједностављено означавана и као „француски прекоморски језик“. Вероватно је да Арапи нису правили разлику чак ни између германске и романске групе неких од наведених језика, али је извесно да је Усама као дипломата, највише долазио у додир са припадницима владајућег слоја Франака, који су предоминантно водили порекло са подручја на којима се говорило неким од дијалеката старофранцуског језика. Тако се у његовој Књизи поуке јављају позајмљенице, тј. појмови којима је одабрао да поједине друштвене групе пренесе на језику Франака, не тражећи њихове еквиваленте на арапском језику. Из тог разлога, а имајући у виду његову ученост и дипломатску активност коју је обављао у Јерусалимском краљевству, вероватно је да је Усама ибн Мункиз бар у одређеној мери овладао једним или више дијалеката старофранцуског језика, али и да су староседеоци Франки и њихови потомци у Светој земљи владали арапским језиком. Постоји могућност и да је у сусрету Латина и Арапа у Јерусалимском краљевству настала једна врста мешавине западних језика и арапског језика, или бар корпуса појмова разумљивих и једнима и другима у свакодневним активностима и комуникацији, посебно у трговини и дипломатији (Smarandache, 2017, pp. 49-50, 64, 66, 68, 74-75). Дакле, није без основа закључак да је Усама могао адекватно да се споразумева макар са Латинима који су увелико били настањени у Светој земљи. 
Стога, Rashid-ова примедба да Усама није поуздано могао да зна тачну садржину разговора између продавца вина и човека кога је затекао у кревету са својом супругом (Rashid, p. 2), не делује уверљиво. Усама је у Књизи поуке прецизно правио разлику између догађаја којима је присуствовао од оних за које је од некога чуо. Штавише, целу причу је започео сведочанством да ју је лично видео, што је сасвим могуће, јер се згода одиграла прекопута куће у којој је одседао у Наблусу. Ако и садржину разговора није пренео верно од речи до речи, за правну историју су свакако значајније правне последице овог догађаја. 
Најзад, иако је Усама уобличио своју Књигу поуке у позној старости, по мишљењу (Irwin-a, 1998), највећи део текста, укључујући и анегдоту која је предмет анализе, он је сачинио још током раних шездесетих година 12. века. Као песник, од најранијих дана је усавршавао своје памћење, те је и стога тешко да се овај, за његове моралне назоре веома упечатљив догађај, Усами не би трајно урезао у памћење. 

Имајући све ово у виду, ако се не може поуздано утврдити да је прича о прељуби коју нам је Усама оставио у аманет истинита, не може се ни аргументовати да је изречена само у пукој шали. Поузданији одговор о њеној тачности добиће се анализом правних норми којима су у Јерусалимском краљевству биле регулисане правне последице прељубе. 

ОДНОС АНЕГДОТЕ О ПРЕЉУБИ СА САДРЖИНОМ ПРАВНИХ НОРМИ О ПРЕЉУБИ У ЛАТИНСКОМ ЈЕРУСАЛИМСКОМ КРАЉЕВСТВУ

У Латинском Јерусалимском краљевству су правне последице прељубе биле регулисане на Концилу у Наблусу 1120. године, Асизом краља Аморија донетом између 1163. и 1174. године, Асизама које примењивао Високи суд, које су као збир третеа знаменитих правника oвe крсташке државе настали средином 13. века, а помиње се и у писму које је 22. марта 1245. године папа Иноћентије IV упутио братству Францисканаца (ASV, Reg. Vat. 21, f. 206r-v, no. 656). Полазећи од наведених правних правила чији је Усама био савременик и њихове садржинске релевантности, предстојећа анализа ће бити посвећена одредбама канона донетих на Концилу у Наблусу и нормама Асизе краља Аморија. 
Дана 23.1.1120. године, у граду Наблусу у Самарији, јерусалимски патријарх Вармунд и јерусалимски краљ Балдуин II, одржали су скупштину највиших световних и духовних достојанственика Латинског Истока, за коју се одомаћио назив „Концил у Наблусу“ и где је донето 25 канона (Nader, 2006, p. 44; Mayer, 1982, pp. 531-532). Иако их је Кедар дефинисао као „једини сачувани корпус црквеног законодавства проглашен за време првог Јерусалимског краљевства“, ови канони су уједно представљали најраније сачуване законе важеће за сво латинско становништво на целокупној територији Јерусалимског краљевства. Садржај канона, са оригиналним уводом и листом учесника који су присуствовали скупу у Наблусу, сачуван је захваљујући копији из цркве у Сидону, а која је 1330. године доспела до папске библиотеке у Авињону (Kedar, 2006, pp, 30, 310). 
Прељуба је била регулисана 4-7. каноном Концила у Наблусу. За случајеве у којима су хришћани били оптужени за прељубу била је предвиђена надлежност црквених судова, а прописане санкције су биле веома бруталне - сакаћење и прогонство (Nader, 2006, p. 182). Тако је 4. каноном Концила у Наблусу било нормирано да „ако муж страхује да га супруга вара, он ће, пред сведоцима, забранити човеку у кога сумња да улази у његову кућу или да разговара са његовом супругом. Ако осумњичени настави да разговара са њом, неповређеног ће га довести пред црквени суд и подврћи га Божјем суду држања усијаног гвожђа. Слично ће поступити и ако се нешто срамотно догоди за време разговора.“ Каноном 5. Концила у Наблусу било је предвиђено да ће у случају да прељуба буде доказана прељубник бити кастриран и протеран из земље, док је санкција за прељубницу била одсецање носа, осим ако јој муж не би опростио, у ком случају је обоје чекало прогонство преко мора. У 6. канону био је регулисан случај у којем би мушкарац сумњао да његова супруга чини прељубу са припадником клера, док је 7. каноном било прописано да ће се санкцијама истоветним оним у 5. канону казнити подводник или проститутка који својим речима наведу жену да постане прељубница (Kedar, 2006, pp, 313, 318-319, 333).
Усамин опис прељубе највише одговара процедури описаној у 4. канону са Концила у Наблусу, којом је било предвиђено да је муж који је сумњао да га супруга вара могао пред сведоцима забранити мушкарцу за кога претпоставља да чини прељубу да надаље улази у његову кућу или да разговара са његовом супругом. У Усаминој причи, Франак је у својој кући, у свом кревету, затекао другог Франка са својом женом. Мужевљева констатација упућена другом мушкарцу да ће се њих двојица посвађати ако се понови нешто слично, може се протумачити и као забрана овом Франку да убудуће улази у његову кућу и да разговара са његовом супругом, а која је проистицала из 4. канона. У Усаминој анегдоти нису поменути сведоци пред којима је морало бити изречено ово упозорење. Ипак, могуће је да је сведок или један од њих био баш Усама, који је целу причу започео речима да је овај догађај лично видео. 
Али, да ли су Усами били познати канони донети у Наблусу? Изгледа да се на то питање може позитивно одговорити. Пре свега, он је и на другим местима у Књизи поуке показао да познаје неке франачке правне институте. Даље, прељуба коју је описао односи се на Франка који је живео у Наблусу, а у време када је Усама боравио у овом граду (између 1140-1143 године), канони са Концила у Наблусу су увелико били на снази. У том контексту, легитимно је догађај о коме приповеда Усама везати за правила предвиђена 4. каноном донетим на Концилу у Наблусу. Могло би се чак аргументовати да је Усама у Књизи поуке поводом ове анегдоте само интерпретирао одговарајућа правила 4. канона. Такав закључак би водио новом вредновању Књиге поуке. Могуће је да арапски витез није кривотворио истину да би исмевао Франке, већ да је само наводио конкретне примере из њиховог друштвеног живота и правне регулативе, а који су већ били довољан аргумент у прилог онога на шта је желео да упозори своје потомке.
Са друге стране, Асизом краља Аморија, донетом вероватно пред крај његове владавине (1163-1174), јерусалимски краљ је допустио превареном мужу да некажњено истовремено лиши живота своју супругу и њеног љубавника, ако би их затекао у прељуби. Међутим, ако би муж посегао за извршењем ове санкције, било му је забрањено да убије само једног од прељубника, јер би у супротном и сам био обешен (Assises de la Cour des bourgeois, ch. CCLXXXVIII; Grandclaude, 1929, p. 339). 
„У погледу онога ко затекне своју супругу како лежи у кревету са другим мушкарцем, и који их обоје убије, што ће рећи своју супругу и њеног љубавника.

Ако се деси којим случајем, или игром судбине, да човек своју венчану жену сматра добром женом, а да она то није, и догоди се да се одређеног дана или ноћи наведени човек уобичајено врати кући, и при уласку у своју кућу затекне другог човека како лежи у кревету са његовом женом, и наведени човек посегне за ножем или неким другим оружјем, и истовремено их убије, то јест своју жену и њеног љубавника, закон суди и наређује да му се суди на следећи начин. Он не сме ништа да изгуби нити његова личност сме да претрпи било какву штету због тога што је обоје истовремено убио, већ треба да остане нетакнут у складу са законом и асизама јерусалимског Краља Аморија, Бог да му душу прости.

Међутим, ако се догоди да муж убије своју жену, али не и њеног љубавника, или љубавника али не и супругу, закон суди и наређује да му се суди на следећи начин. Он мора да буде обешен ако је убио своју жену, баш као да је убио било ког другог странца. Није му је од користи ако каже да га је љубавник осрамотио пред његовом женом, и да га је зато убио. Напротив, нека правда крене својим током на горе описани начин, ако убије једно, али не и друго, јер је то оно што је исправно и законито по асизама.” (Coureas, 2002, pp. 210-211; Assises de la Cour des bourgeois, ch. CCLXXXVIII)    
Немогуће је не приметити сличности у садржини Асизе о прељуби и Усамине анегдоте. Иако је Усама у Наблусу боравио када су канони са Концила у Наблусу већ били донети, а краљ Амори још увек није био донео своју Асизу о прељуби, постоји простор за још неке закључке. Средњовековни законодавци нису били склони апстракцијама приликом формулисања правних института. Напротив, углавном су то чинили буквално, скоро банално. Тако је и дескрипција прељубе у Асизи краља Аморија учињена као да је препричан неки догађај који се већ догодио или се увелико понављао у пракси. Тако су први део Усамине приче и опис догађаја у Асизи о прељуби идентични. Муж се уобичајено враћа кући и затиче у брачном кревету своју супругу са другим мушкарцем. Законодавац чак није поменуо неку другу могућност, рецимо да се прељуба догодила у љубавниковој кући или да је прељубницу in flagranti затекао неко други. Разлика између Усамине анегдоте и описа прељубе у Асизи односи се на епилог. У причи арапског витеза, муж de facto опрашта прељубу или се понаша као да је само сумњичав у погледу онога што се десило и упозорава другог мушкарца да се то више не понови. Асиза о прељуби мужа екскулпира ако оба љубавника лиши живота, али не и ако убије само једно од њих двоје, у ком случају и њега чека смрт. Implicite, имао је право да им опрости обома, у ком случају би се финале Усамине анегдоте изједначило са могућим одсуством санкција на основу Аморијеве асизе. 
Имајући све то у виду, можда би се могло закључити не само да је прича коју је Усама пренео била тачна, већ да је била толико распрострањена да је изазивала подсмех према Франкима од стране Арапа. Ако је то постало опште место у јавном мњењу, јер су се случајеви прељубе толико умножили међу Латинима да су санкције прописане канонима донетим у Наблусу постале неадекватне, да ли је то мотивисало краља Аморија да својом Асизом измени законска решења поводом прељубе? Наравно, то не значи да је краљ Амори за ову причу сазнао из Усамине Књиге поуке, јер је ово дело писано након што је јерусалимски краљ донео своју Асизу. 
Међутим, постоји још једна могућност, да је Усама ибн Мункиз у Књизи поуке кроз један конкретан пример само препричао франачка законска решења поводом прељубе, како каноне из Наблуса, тако и Асизу о прељуби. Ако би оваква хипотеза и била тачна, остаје отворено питање да ли је Усама свесно бирао само неке могуће правне последице које су проистицале из ових правних норми, желећи да не одступи сасвим од истине а да Арапима уједно остави у аманет одговарајућу слику Латина, или је сва ова правила сублимирао онако како их је схватио, без потребних нијансирања и контекстуализације.
ЗАКЉУЧАК

Усама ибн Мункиз био је арапски племић, витез, песник и учесник неких од најзначајнијих друштвених и политичких догађаја у Латинском Јерусалимском краљевству током 12. века. Многе од њих, укључујући и поједине правне институте Франака, овековечио је у својој Књизи поуке. Ипак, начин на који је описивао поједине франачке правне институте, а посебно случај прељубе међу Латинима у Наблусу, у науци је изазвао сумњу у Усамину пристрасност. Досадашња литература била је готово једнодушна да је циљ којим се он том приликом руководио био да упозори своје сународнике на штетне последице франачке окупације по морал муслимана. Тако су и многи Усамини извештаји, укључујући и онај о прељуби, третирани као да су изречени са подсмехом на низак цивилизацијски ниво западних освајача.   
Ипак, жанровско одређење Усамине Књиге поуке и свеукупно поуздање у његове извештаје, чињеница да је нагласио да је био очевидац прељубе о којој је писао, анализа његовог етичког кодекса уобличаваног у оквирима у којима су васпитавани арапски племићи и његово добро познавање Франака и највероватније њиховог језика, показали су да је погрешно тумачити Усамин извештај о прељуби као а priori нетачан. 
Упоредна анализа садржине канона донетих на Концилу у Наблусу и одредаба Асизе о прељуби јерусалимског краља Аморија са једне стране и Усамине анегдоте о прељуби код Франака, са друге стране, потврђују хипотезу о њеној истинитости и остављају простор за закључак да је Усама, наводећи пример раширене праксе, само препричао ова, за Арапе зачуђујућа франачка правна правила. Највише што би се можда могло приговорити Усами, јесте да је начином на који ју је описао, целу анегдоту о прељуби евентуално истргнуо из ширег контекста.

� О историји и погодном стратешком положају града Шејзара (Сенжара или Сежара фараона Тутмеса III и Аменхотепа II, Сиџаре, како су га називали антички Грци, ромејског Сежера, тј. Цезареје у латинским изворима), те начину на који је Усамин деда, Изалдаула Садид ал Мулк, успео у намери да Шејзар отргне из византијских руку, видети: (Hitti, 1987, pp. 4-5).


� Усамином одласку из Хисн-Каифе и доласку на Саладинов двор је изгледа посредовао Мурхаф, Усамин син, а Саладинов „пријатељ по оружју“. Велики ратник и освајач Јерусалима је, ценећи његове саветодавне способности и дивећи се његовој поезији, наградио Усаму додељујући му место гувернера Бејрута. Међутим, Усама је убрзо након тога град предао Франкима без икаквог отпора. Није требало да прође дуго да се његов и Саладинов однос поремети, из узрока које је немогуће прецизно определити, али који се вероватно делимично односе на епизоду у вези са Бејрутом. Но, то нису биле једине Саладинове везе са породицом Бену Мункиз. Он је 1190. године послао Усаминог нећака, Шемсудаулу, као свог посебног изасланика, на двор Алмохида у Мароко, не би ли испословао помоћ њихове флоте која је имала задатак да прекине поморске везе Франака (Hitti, 1987, pp. 11-12, 13, 14). 


� (Rashid, p. 2) прецизно наводи да је Усамина Књига поуке настала 1183. године, а Hitti (1987, pp. 14-15) истиче да ју је Усама стварао када је превалио 90. годину живота, дакле, између 1185. и 1188. године, док Bishop (2013, pp. 54-55) њен настанак везује за осамдесете године 12. века. Напомена: Пагинација у Рашидовом раду дело је аутора и учињена је ради лакшег упућивања читаоца.


� У том периоду он је у Јерусалиму водио преговоре да обезбеди примирје између јерусалимског краља Фулка и господара Дамаска, Унура, тражећи помоћ крсташа у борби против свог некадашњег заштитника Зенгија. Усамина дипломатска борба била је олакшана чињеницом да је краљица Мелизанда, супруга краља Фулка, била кћи краља Балдуина II, који је био талац Усаминог оца у Шејзару, али који никада није заборавио витешки однос и љубазност арапског племића (Cobb, 2005, pp. 28-29). У целој Књизи поуке, Усама само једном користи појам „џихад“ и само једном појам „мухахид“ (учесник у светом рату) као појам изведен из појма џихад и осим на свега неколико места, ни директно или индиректно не реферише на Свети рат. О могућим разлозима за то, видети: (Cobb, 2007). О утицајима песника са простора Арабије из 6. и 7. века на овакво Усамино поимање рата против Франака, видети: (Irwin, 1998). 


� „Редак увид у људску природу који чини, способности оштрог опажања и анализе, непогрешив смисао за хумор, сједињени са његовом искреношћу, правичношћу и високим стандардом истинитости чине његову књигу једном од највећих књига написаних на арапском језику (Hitti, 1987, p. 15).“ О утицајима прича из Хиљаду једне ноћи, Курана и предисламске поезије на овакав Усамин „фатализам“, видети: (Irwin, 1998).


� О Усамином гледишту о пожељним особинама које би требало да красе жене видети: (Cobb, 2005, pp. 81, 84).


� Упркос свему наведеном, правници Латинског Истока су уз витезове, који су учествовали у ратним походима, свештенство, које је водило духовну борбу, описивали жене као трећу групу у оквиру јерусалимске војске, заслужну за биолошку борбу западних хришћана на Истоку (Brundage, 1991, p. 271).


� Могло би се рећи да је војна вештина и храброст коју су у њој исказивали једина област живота у којој је Усама Франке сматрао једнаким у односу на своје сународнике (Derenbourg, 1889, p. 471; Rashid, рр. 5, 7). 


� Oва Усамина анегдота се често у литератури узима као пример за тврдњу да се појединим одломцима Књиге поуке не може поклонити вера, односно, да је овде реч о некој врсти шале (Rashid, р. 2; Cobb, 2005, р. 83).


� (Rashid, p. 9) и ову причу подводи под Усамину песничку слободу и оспорава јој аутентичност, верујући да је плод пишчеве маште у циљу духовитијег излагања. 

